钦定古今图书集成/明伦汇编/闺媛典/第114卷 > 皇清二十 > 陈阿戌妻张顺娘
## 钦定古今图书集成/明伦汇编/闺媛典/第114卷 > 皇清二十 > 陈阿戌妻张顺娘

按《海阳县志》：“张顺娘，海阳下底乡人。年十七适鹳塘陈阿戌，事翁姑以孝谨称，居家勤恪，夫妻相敬如宾。一日，阿戌入丛竹中樵薪，薄暮不归，其父爇炬往寻，已为虎啖尽，惟头颅背骨在林莽中。顺娘走拾残骸，遍舐其血，抱之号恸，旋入室，割喉垂死。姑救甦守之。母至，慰谕再三，谓曰：‘儿年少，好境尚多，何苦为此’？顺” 娘大呼曰：“此语非所愿闻，已办一死，何事” 多言以戌平日衣器杂物，尽纳其棺中，斋醮忏悔，资死者冥福。括其簪珥指环，仅得两馀，付翁襄事，翁不忍用。醮毕，躬负土以葬，留旁穴相待。母辞归，慰谕益恳。顺娘曰：“儿从此无回头日矣！” 次夜二鼓，竟缢死于床，时康熙癸丑二月也。康熙二十二年，奉

旨“建坊旌表。”